РЕШЕНИЕ НА КОМИСИЯТА
от 18 юни 2008 година
за изменение на Решение 2006/415/ЕО относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността
(нотифицирано под номер C(2008) 2701)
(текст от значение за ЕИП)
(2008/543/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед на доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията вътре в Общността с някои живи животни и продукти с оглед доизграждането на вътрешния пазар (2), и по-специално член 10, параграф 4 от нея,
като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (3), и по-специално член 63, параграф 3 от нея,
като има предвид, че:
(1)
Директива 2005/94/ЕО определя някои превантивни мерки, що се отнася до надзора и ранното откриване на инфлуенцата по птиците и минималните контролни мерки, прилагани в случай на възникване на огнище на въпросната болест при домашни птици или други птици, отглеждани на закрито. Тя определя, че с оглед на епидемиологичната ситуация следва да бъдат изработени подробни правила, които да допълнят минималните контролни мерки, предвидени във въпросната директива.
(2)
С Решение 2006/415/ЕО на Комисията от 14 юни 2006 г. относно някои защитни мерки по отношение на високопатогенната инфлуенца по птиците от подтип H5N1 по домашните птици в Общността и за отмяна на Решение 2006/135/ЕО (4) се определят някои предпазни мерки с оглед на предотвратяване на разпространението на тази болест, включително и установяването на области А и Б в случай на подозирана или потвърдена поява на огнища. Въпросните области са изброени в приложението към Решение 2006/415/ЕО и понастоящем включват части от Германия и Полша. Към момента това решение се прилага до 30 юни 2008 г.
(3)
Тъй като е налице постоянен риск от поява на огнища на високопатогенна инфлуенца по птиците от подтип H5N1 в Общността, мерките, определени в Решение 2006/415/ЕО, следва да останат в сила, за да могат да бъдат прилагани в случай на откриване на вируса по домашните птици, като по този начин се допълнят определените в Директива 2005/94/ЕО мерки.
(4)
Предвид настоящата епидемиологична ситуация по отношение на инфлуенцата по птиците в Общността, е подходящо периодът на прилагане на Решение 2006/415/ЕО да се продължи до 30 юни 2009 г.
(5)
Германия и Полша уведомиха Комисията, че поради благоприятната ситуация по отношение на болестта на техните територии те вече не прилагат предпазните мерки по отношение на огнищата на високопатогенна инфлуенца по птиците от подтип H5N1. Следователно мерките, определени в съответствие с член 4, параграф 2 от Решение 2006/415/ЕО за области А и Б във въпросните държави-членки, вече не са необходими.
(6)
Решение 2006/415/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2006/415/ЕО се изменя, както следва:
1.
В член 12 датата „30 юни 2008 г.“ се заменя с датата „30 юни 2009 г.“.
2.
В части А и Б от приложението се заличават текстовете за Германия и Полша.
Член 2
Настоящото решение се прилага от 1 юли 2008 г.
Член 3
Адресати на настоящото решение са държавите-членки.
Съставено в Брюксел на 18 юни 2008 година.